**ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΗΛΙΟΥΠΟΛΗΣ**

**“Μ.ΠΑΠΑΜΑΥΡΟΣ”**

[email](http://WWW.sepeilioupolis.gr/)sepeilioupolis@yahoo.gr[www.sepeilioupolis.gr](http://WWW.sepeilioupolis.gr/)

Ακομινάτου 6   και  Παπαφλέσσα ,  16346 Ηλιούπολη

**12-3-2020**

**Aρ.Πρ:75**

**ΠΡΟΣ: ΜΕΛΗ ΜΑΣ**

**Μέτρα αντιμετώπισης του** **κορονοϊού**

**ΠΡΟΒΛΗΜΑΤΑ ΚΑΙ ΑΥΘΑΙΡΕΣΙΕΣ ΚΑΤΑ ΤΗ ΔΙΑΔΙΚΑΣΙΑ ΕΦΑΡΜΟΓΗΣ ΤΗΣ Κ.Υ.Α.**

***ΑΥΘΑΙΡΕΤΗ ΚΑΙ Η ΠΑΡΕΜΒΑΣΗ ΤΗΣ ΔΙΕΥΘΥΝΣΗΣ Α΄ ΑΘΗΝΑΣ ΚΑΤΟΠΙΝ …«ΕΝΗΜΕΡΩΣΗΣ ΤΟΥ ΠΕΡΙΦΕΡΕΙΑΚΟΥ ΔΙΕΥΘΥΝΤΗ»***

 Συναδέλφισσες, συνάδελφοι,

Επειδή στο Δ.Σ. φτάνουν διάφορα ερωτήματα αλλά και παράπονα για αυθαιρεσίες σχετικά με την εφαρμογή της ΚΥΑ, για τα μέτρα πρόληψης για τον κορονοϊό, **κάνουμε σαφή τα παρακάτω και καλούμε τα μέλη του Συλλόγου μας να απευθύνονται στο Δ.Σ. για οποιαδήποτε παραβίασή τους**:

Με Κοινή Υπουργική Απόφαση (ΚΥΑ 783 – 10.3.2020) καθορίστηκαν τα μέτρα πρόληψης για τη διασπορά του νέου κορονοϊού **COVID-19**. Προβλέπεται η «***προσωρινή απαγόρευση λειτουργίας για προληπτικούς λόγους δημόσιας υγείας, για το χρονικό διάστημα από 11.3.2020 έως και 24.3.2020… όλων των σχολικών μονάδων***».

Αντίθετα με όσα καθορίζει η ΚΥΑ, (σε διάφορες περιοχές της χώρας), Διευθυντές Σχολικών μονάδων, ) αυθαιρετούν (και **είτε) όταν καλούν τους συναδέλφους να παραβρίσκονται στα σχολεία εκ περιτροπής**, **είτε καλούν Σύλλογο Διδασκόντων για να καθορίσουν τις αρμοδιότητες και την παρουσία των εκπαιδευτικών στα Σχολεία**, **είτε απαγορεύουν τη μετακίνηση των εκπαιδευτικών**. Ταυτόχρονα αυθαιρετούν και οι Διευθύνσεις Εκπαίδευσης σε διάφορες περιοχές της χώρας με «προφορική εντολή» του Υπουργείου, λανθασμένα εντάσσουν τα σχολεία στο τμήμα της Κ.Υ.Α που αναφέρεται στις διοικητικές υπηρεσίες, **μιας και οι σχολικές μονάδες δεν αποτελούν αυτόνομες διοικητικές μονάδες,** καλούν διευθυντές/ριες, υποδιευθυντές/ριες και προϊσταμένους/ες να παραβρίσκονται κανονικά σε «άδεια κτήρια»!

Είναι απαράδεκτο να συμβαίνουν τέτοια γεγονότα τη στιγμή που α) έχει ανασταλεί η λειτουργία των σχολικών μονάδων, β) δεν προβλέπεται από καμία ΚΥΑ η συνέχιση της παραμονής των εκπαιδευτικών στα σχολεία και γ) δεν προκύπτει από πουθενά ότι απαγορεύονται οι ατομικές μετακινήσεις των συναδέλφων. Η Πράξη Νομοθετικού Περιεχομένου (ΦΕΚ 42/Α/25-2-2020) που επικαλούνται ορισμένες διευθύνσεις αφορά τα μέτρα που «δύνανται» να υλοποιηθούν και τα οποία εξειδικεύτηκαν με την ΚΥΑ 783. Ως εκ τούτου, δεν μπορεί κανείς να απαγορεύσει τη μετακίνηση των εκπαιδευτικών – ειδικά των αναπληρωτών που υπηρετούν στα νησιά – προς τις περιοχές τους. Για παράδειγμα, υπάρχουν πολλοί γονείς εκπαιδευτικοί που εργάζονται μακριά από τις οικογένειές τους. Τα παιδιά τους τα κρατάνε οι παππούδες και οι γιαγιάδες. Οι εκπαιδευτικοί αυτοί χρειάζεται άμεσα να βρεθούν δίπλα στις οικογένειές τους. Είναι διαφορετικό πράγμα να είναι σε γνώση της υπηρεσίας η περιοχή μετάβασης και διαφορετικό η απαγόρευση!!

Η ευθύνη που έχει κάθε εκπαιδευτικός, με τη στάση του, να προστατεύσει τους μαθητές τους και τον κοινωνικό του περίγυρο από την εξάπλωση του κορονοϊού δε θα γίνει σε καμία περίπτωση άλλοθι να κρυφτούν τα χρόνια προβλήματα και οι ελλείψεις στα σχολεία. Η κρισιμότητα των καταστάσεων δεν νομιμοποιεί κανέναν διοικητικό παράγοντα να αυθαιρετεί και να μεταθέτει την ευθύνη στον κάθε εκπαιδευτικό ατομικά.

Επιπλέον με ευθύνη του Υπουργείου χρειάζεται να μελετηθούν και να υλοποιηθούν αντίστοιχα μέτρα, ενάντια στην εξάπλωση του κορονοϊού για δομές που σχετίζονται με την εκπαίδευση (όπως π.χ. τα Κ.Ε.Σ.Υ. και άλλες) και στις οποίες οι εργαζόμενοι -ή και μαθητές, όπως π.χ. στα Κ.Ε.Σ.Υ- συνωστίζονται σε περιορισμένους χώρους.

Τέλος, **όσο αφορά το διοικητικό έργο από τους Διευθυντές/Προϊσταμένους-ες,** κλπ για όσο διάστημα παραμένουν κλειστά τα σχολεία είναι σαφές ότι μπορεί να υποστηριχθεί με πολλούς τρόπους χωρίς το καθημερινό άνοιγμα των σχολείων που μπορεί να δημιουργήσει άλλα προβλήματα.

**Στη βάση αυτή θεωρούμε αυθαίρετη και την παρέμβαση που έκανε η Διεύθυνση Α Αθήνας με το mail που έστειλε στα σχολεία, επικαλούμενη με τη σειρά της ενημέρωση του Περιφερειακού Διευθυντή Εκπαίδευσης Αττικής,** που λέει:

*«Προς Διευθύντριες/Διευθυντές, Προϊσταμένες/Προϊσταμένους σχολικών μονάδων περιοχής ευθύνης της Δ.Π.Ε. Α΄ Αθήνας*

*Κατόπιν ενημέρωσης του Περιφερειακού Διευθυντή Εκπαίδευσης Αττικής, καλούνται οι Διευθυντές/Διευθύντριες και Προϊσταμένες/Προϊστάμενοι των σχολικών μονάδων αρμοδιότητάς μας, κατά το διάστημα της προσωρινής απαγόρευσης της εκπαιδευτικής λειτουργίας όλων των εκπαιδευτικών δομών, δημόσιων και ιδιωτικών, ήτοι έως και τις 24-03-2020, να βρίσκονται στα σχολεία τους*

*Δ/νση Π.Ε. Α΄ Αθήνας»*

**Σύλλογοι Εκπαιδευτικών επικοινώνησαν με τον Διευθυντή Εκπαίδευσης Α Αθήνας και ζήτησαν να αποσυρθεί «η κατεύθυνση» αυτή και σε κάθε περίπτωση είναι αυθαίρετη και δεν πρέπει να εφαρμοστεί!**

**Το Υπουργείο Παιδείας οφείλει άμεσα να παρέμβει με έγγραφό του προς τις Διευθύνσεις Εκπαίδευσης καλώντας τες να σταματήσουν τις αυθαιρεσίες εις βάρος των συναδέλφων! Επιπλέον να εντάξει στα παραπάνω μέτρα όλες τις υπόλοιπες δομές (Διευθύνσεις, Κ.Ε.Σ.Υ, ΠΕ.Κ.Ε.Σ.,κλπ).**

**Για το Διοικητικό Συμβούλιο**

****

 **Η ΠΡΟΕΔΡΟΣ Η Γ. ΓΡΑΜΜΑΤΕΑΣ**

 **Χήρα Αγαθή Παρίντα Ηλέκτρα**